Detsember 2018

Detsember 2018, kroonika.

2018. aasta detsember algas laupäeval ja lõppes 31 ööpäeva pärast esmaspäeval.

1. detsember

 Argentinas Buenos Aireses toimunud G20 tippkohtumisel leppisid Ameerika Ühendriigid ja Hiina kokku, et alustavad tollisõja vältimiseks omavahel läbirääkimisi ja peatavad seetõttu esialgu 90 päevaks uute vastastikuste imporditollide jõustamise.
 Bahreinis toimus parlamendivalimiste teine voor.
 Mehhikos astus ametisse president Andrés Manuel López Obrador.
 Prantsusmaal Pariisis toimusid nn kollaste vestide liikumise protestiaktsioonid, millel osales umbes 5500 meeleavaldajat. Võimud saatsid meeleavaldust ohjeldama ligi 5000 politseinikku. Puhkenud kokkupõrgetes meeleavaldajate ja politseinike vahel sai vigastada 130 inimest, nende seas ka 23 politseinikku. Vahistati 380 inimest.
 Rumeenias tähistati mitmete pidustuste ja sõjaväeparaadidega 100 aasta möödumist Transilvaania ühendamisest Rumeeniaga.
 Saksamaa föderaalvalitsus avalikustas, et riigis elab ilma elamisloata 57 112 väljasaatmisele kuuluvat immigranti, lisaks on 177 874 immigrandile, kes oleks tulnud vastavalt seadustele riigist välja saata, antud ajutine elamisluba.
 Eesti president Kersti Kaljulaid kuulutas 3. märtsiks 2019 välja Riigikogu korralised valimised.
 Eestis Tallinnas toimus Tallinna Pimedate Ööde Filmifestivali pidulik lõpugala. Ühtlasi kuulutati välja festivali auhinnad. Peaauhinna sai Colombia režissööri Rubén Mendoza film "Uitav tüdruk". 
 Avati Vaba Lava teatrikeskus Narvas.

2. detsember

 Gruusia pealinnas Thbilisis osales umbes 25 000 inimest opositsiooni korraldatud meeleavaldusel, millega protesteeriti Salome Zurabišvili võidu vastu presidendivalimistel. Opositsioon süüdistab võime valimistulemuste võltsimises.
 Hispaanias Andaluusia autonoomses piirkonnas toimusid kohaliku parlamendi valimised. Esimest korda pärast demokraatia taastamist sai parlamendis esindatuse paremäärmuslikuks nimetatud immigratsioonivastane erakond Vox, mis võitis kokku 12 kohta. Valimised võitis Hispaania Sotsialistlik Töölispartei, saades 109-liikmelises parlamendis 33 kohta, kuid kaotades võrreldes eelmiste valimistega 14 kohta.
 Poolas Katowices algas kuni 14. detsembrini kestev Ühinenud Rahvaste Organisatsiooni kliimakonverents COP24.

3. detsember

 Ameerika Ühendriikides astus Alaska kubernerina ametisse vabariiklane Mike Dunleavy.
 FIFA tunnustas jalgpalliauhinnaga FIFA Ballon d'Or Horvaatia jalgpallikoondise kaptenit Luka Modrićit. Modrićist sai esimene Horvaatia jalgpallur, kes on selle tunnustuse pälvinud.
 Katar teatas, et lahkub jaanuaris 2019 naftat eksportivate riikide organisatsiooni OPEC liikmeskonnast, et keskenduda edaspidi eelkõige veeldatud maagaasi tootmisele ja ekspordile.
 São Tomé ja Príncipes astus ametisse peaministerm Jorge Bom Jesusi valitsus.
 Sri Lanka apellatsioonikohus peatas presidendi poolt valitsusjuhiks nimetatud Mahinda Rajapaksa volitused peaministrina.
 Eestis võttis XIII Riigikogu 79 poolthäälega vastu Ukrainat toetava avalduse, mis mõistis hukka Venemaa tegevuse Kertši väinas (vaata ka: Kertši väina intsident).
 Eesti laevandusettevõte Tallink hakkas oma aktsiatega kauplema Helsingi börsil.

4. detsember

 Bahreini kuningas Ḩamad ibn ‘Īsá Āl Khalīfah nimetas uuesti peaministriks ka seni valitsust juhtinud Khalīfah ibn Salmān Āl Khalīfah.
 Ecuadoris astus tagasi asepresident María Alejandra Vicuña.
 Prantsusmaa peaminister Édouard Philippe teatas, et jaanuarist 2019 toimuma pidanud kütuseaktsiiside tõus lükatakse vähemalt pool aastat edasi. Valitsuse otsuse tingisid nn kollaste vestide liikumise korraldatud ulatuslikud meeleavaldused hinnatõusu vastu.
 Suurbritannias teatas Ühendkuningriigi Iseseisvuspartei endine esimees Nigel Farage erakonnast lahkumisest, kuna ta ei ole rahul erakonna uue esimehe Gerard Batteni poliitikaga.
 Vanuatu parlamendis kukkus häältega 31:19 läbi umbusaldushääletus peaminister Charlot Salwai valitsuse vastu.
 Venemaal avalikustati rahvaküsitluse tulemused, mille kohaselt antakse Moskva Domodedovo lennujaamale Mihhail Lomonossovi ja Moskva Šeremetjevo lennujaamale Aleksandr Puškini nimi.
 Eesti kaitseväe juhataja kindral Riho Terras andis pidulikul rivistusel ameti üle kindralmajor Martin Heremile. Heremi volitused kaitseväe juhatajana algasid järgmisel päeval, 5. detsembril.

5. detsember

 Ameerika Ühendriikides Washingtonis toimusid endise presidendi George H. W. Bushi riiklikud matused.
 Luksemburgis astus ametisse peaminister Xavier Betteli uus valitsus.
 Šveitsi parlament valis 201 poolthäälega 2019. aastaks liidupresidendiks Ueli Maureri ja 196 häälega asepresidendiks Simonetta Sommaruga.
 Eesti president Kersti Kaljulaid alustas oma esimest visiiti Aafrikas, mille raames külastas ta Benini ja Senegali.
 Eestis sai seoses senise kaitseväe peastaabi ülema kindralmajor Martin Heremi asumisega kaitseväe juhataja ametikohale uueks peastaabi ülemaks kolonel Veiko-Vello Palm.

7. detsember

 Ameerika Ühendriikide president Donald Trump nimetas justiitsministri kandidaadiks William Barri ja Ameerika Ühendriikide suursaadikuks Ühinenud Rahvaste Organisatsiooni juures Heather Nauerti.
 Saksamaal Hamburgis toimunud Kristlik-Demokraatliku Liidu 31. parteipäeval valiti erakonna uueks esimeheks erakonna senine peasekretär Annegret Kramp-Karrenbauer, kes samal päeval ka ametisse astus. Senine esimees Angela Merkel oma senisele ametikohale enam ei kandideerinud.
 Slovakkias võttis välisminister Miroslav Lajcák tagasi eelmisel kuul esitatud avalduse ametist lahkumiseks.
 Suurbritannias jätkus Ühendkuningriigi Iseseisvuspartei seniste juhtide lahkumine erakonnast protestiks erakonna esimehe Gerard Batteni paremäärmuslike sümpaatiate vastu. Mõned päevad varem erakonnast lahkunud endise esimehe Nigel Farage'i järel astus erakonnast välja Euroopa Parlamendi liige David Coburn.
 Venemaa president Vladimir Putin nimetas Sahhalini oblasti kuberneri kohusetäitjaks Valeri Limarenko.

8. detsember

 Ameerika Ühendriikide president Donald Trump teatas, et nimetab kindral Joseph Dunfordi ametijärglaseks staabiülemate ühendkomitee esimehena kindral Mark Milley.
 Belgias lahkus valitsuskoalitsioonist erakond Uus Flaami Allianss. Peaminister Charles Michel teatas seejärel, et kavatseb jätkata kuni järgmiste korraliste valimisteni vähemusvalitsusega.
 Itaalias Ancona provintsis Corinaldo linnas puhkes kontserdi ajal ööklubis Lanterna Azzurra paanika, kuna keegi lasi publiku hulka pipragaasi. Paanika käigus tallati jalge alla kümneid inimesi, kellest kuus sai surmavaid vigastusi.
 Prantsusmaal osales kollaste vestide liikumise organiseeritud meeleavaldustel umbes 125 000 inimest, korda oli saadetud tagama 89 000 politseinikku. Mitmel pool muutusid meeleavaldused taas vägivaldseks, politsei oli sunnitud kasutama pisar- ja pipragaasi. Üle riigi vahistati 1385 inimest, 139 inimest sai kokkupõrgetes vigastada.

9. detsember

 Armeenias toimusid erakorralised parlamendivalimised. Valimised võitis 70,4% häältega senise peaministri Nikol Pašinjani valimisliit Minu Samm, saades 132-liikmelises parlamendis 88 kohta. Valimisaktiivsus oli 48,6%.
 Peruus toimus rahvahääletus põhiseaduse muutmiseks.

10. detsember

 Läti president Raimonds Vējonis võttis tagasi Aldis Gobzemsile antud mandaadi valitsuse moodustamiseks, sest Gobzems ei suutnud valitsuskoalitsiooni kokku panna.
 Prantsusmaa president Emmanuel Macron teatas muutustest oma poliitikas, et tulla osaliselt vastu kollaste vestide liikumise nõudmistele. Muuhulgas teatas ta miinimumpalga tõstmisest 100 euro võrra ning maksuvabastuse kehtestamisest ületunnitasudele ja aastalõpupreemiatele.
 Suurbritannia peaminister Theresa May tühistas parlamendis toimuma pidanud hääletuse Brexiti lepingu üle, sest talle oli teatavaks saanud, et lepingul ei ole piisavalt toetust parlamendiliikmete seas. Uut tähtaega hääletuse korraldamiseks peaminister ei määranud.

11. detsember

 Ecuadori parlament valis häältega 94:27 riigi uueks asepresidendiks Otto Sonnenholzneri.
 Prantsusmaal Strasbourgi traditsioonilisel jõuluturul toimus terrorirünnak. 29-aastane muslimist mees ründas inimesi tulirelva ja noaga. Hukkus kolm inimest ja veel 13 inimest sai vigastada, neist kaheksa raskelt. Terroristil õnnestus sündmuskohalt põgeneda. Politsei lasi ründaja maha mõned päevad hiljem, 13. detsembril Strasbourgi Meinau linnaosas toimunud politseioperatsiooni käigus.
 Suurbritannias astus tagasi Walesi peaminister Carwyn Jones. Järgmisel päeval valiti uueks peaministriks Mark Drakeford, kes astus ametisse 13. detsembril.

12. detsember

 Ameerika Ühendriikides mõistis kohus president Donald Trumpi endisele advokaadile Michael Cohenile karistuseks kolm aastat vangistust. Cohen oli tunnistanud ennast süüdi kahele naisele raha maksmises, et nad ei avalikustaks oma seksuaalsuhteid Donald Trumpiga. Samuti tunnistas ta ennast süüdi Kongressi ees Trumpi Venemaa kinnisvaraprojekti kohta valetamises.
 Poolas võitis peaminister Mateusz Morawiecki valitsus häältega 231:181 parlamendis toimunud usaldushääletuse.
 Sri Lanka parlament avaldas usaldust presidendi poolt ametist tagandatud peaministrile Ranil Wickremesinghele. 225-liikmelises parlamendis toetas Wickremesinghet peaministrina 117 liiget, vastu ei hääletanud keegi.
 Suurbritannia peaminister Theresa May võitis parlamendi alamkoja tooride fraktsioonis toimunud usaldushääletuse. Tema jätkamist erakonna esimehena toetas 200 liiget 317-liikmelisest fraktsioonist. Vastavalt kehtivale korrale ei saa May vastu nüüd enne aasta möödumist oma partei sees uut umbusaldushääletust korraldada.

13. detsember

 Iirimaa parlament võttis vastu seaduse, millega legaliseeriti riigis abort kuni 12. rasedusnädalani. Seitse kuud varem oli abordi seadustamine heaks kiidetud rahvahääletusel.
 Prantsusmaa parlamendis kukkus läbi algatus peaminister Édouard Philippe'i umbusaldamiseks. Umbusalduse algatamise poolt oli vaid 70 parlamendi liiget, vaja oleks olnud vähemalt 289 liikme toetus.
 Sri Lanka ülemkohus tunnistas parlamendi laialisaatmise presidendi Maithripala Sirisena poolt põhiseadusega vastuolus olevaks. President oli parlamendi laiali saatnud 9. novembril, kuid parlamendi liikmed seda otsust ei tunnistanud.

14. detsember

 Rootsi parlament Riksdag hääletas teist korda maha senise valitsusjuhi Stefan Löfveni kandidatuuri peaministri ametikohale. Tema kandidatuuri toetas 116, vastu oli 200 parlamendi liiget.

15. detsember

 Ameerika Ühendriikide president Donald Trump teatas, et siseminister Ryan Zinke lahkub 2018. aasta lõpul ametist.
 Sri Lankal astus tagasi üks kahest peaministrist, president Maithripala Sirisena poolt parlamendi toetuseta ametisse nimetatud Mahinda Rajapaksa. Järgmisel päeval nimetas ja kinnitas parlament uuesti peaministriks Ranil Wickremesinghe.
 Ukraina pealinnas Kiievis toimunud kirikukogul moodustati ühinenud, kanooniline ja autokefaalne Ukraina Õigeusu Kirik. Ühinenud kiriku uueks peaks, Kiievi ja kogu Ukraina metropoliidiks valiti Epifanius (Dumenko). Sellega lõpetasid oma tegevuse seni ebakanooniliselt tegutsenud Kiievi Patriarhaadi Ukraina Õigeusu Kirik ja Ukraina Autokefaalne Õigeusu Kirik. Eraldi eksisteerimist jätkas Moskva ja kogu Venemaa patriarhile alluv Ukraina Õigeusu Kirik, mis uue kiriku moodustamist ei tunnistanud. Siiski osales uue kiriku asutamisel ja ühines sellega ka kaks varem Moskvale allunud metropoliiti.

16. detsember

 Austraalia uueks kindralkuberneriks nimetati David Hurley, tema ametiaeg algab juunis 2019.
 Gruusias astus presidendina ametisse Salome Zurabišvili.
 Jaapanis Sapporos ühes restoranis toimunud plahvatuses sai vigastada 42 inimest. Tõenäoliselt põhjustas plahvatuse süttinud gaas.
 Togos algas viis päeva kestev rahvahääletus põhiseaduse muutmiseks.
 Ungari pealinnas Budapestis avaldas üle 10 000 inimese meelt peaminister Viktor Orbáni valitsuse vastu. Esimest korda liitusid valitsusvastase meeleavaldusega kõik opositsioonierakonnad, koos marssisid nii vasaktsentristliku Sotsialistliku Partei kui ka paremäärmuslikuks nimetatud Jobbiki liikmed.

17. detsember

 Poola president Andrzej Duda allkirjastas seaduse, millega tühistati ülemkohtu kohtunikele sisse viidud senisest madalam pensioniiga. Poola võimude kohtureform on olnud mitmeid kuid Euroopa Liidu institutsioonide, sealhulgas ka Euroopa Kohtu kriitika all. Madalama pensioniea kehtestamises nähti katset valitsusele sobimatud kohtunikud sunniviisiliselt pensionile saata.
 Tai pealinnas Bangkokis valiti 2018. aasta Miss Universumiks Filipiinide modell ja telesaatejuht Catriona Gray.

18. detsember

 Belgias teatas tagasiastumisest peaminister Charles Michel, kelle valitsus oli koalitsiooni lagunemise tõttu parlamendis vähemusse jäänud.
 Bosnia ja Hertsegoviinas valiti Serblaste Vabariigi peaministriks Radovan Visković.

19. detsember

 Ameerika Ühendriikides teatas Föderaalreservi Süsteemi juhatus intressimäärade tõstmisest 2,25–2,5 protsendini. Tegemist oli neljanda intressimäärade tõusuga 2018. aastal.
 Ameerika Ühendriikide presidendi administratsioon teatas, et Ameerika Ühendriigid on alustanud vägede väljaviimist Süüriast. Kuna äärmuslik islamiorganisatsioon Islamiriik on purustatud, ei ole president Donald Trumpi hinnangul Ameerika Ühendriikide sõjaväeline kohalolek riigis enam vajalik.
 Madagaskaril toimus presidendivalimiste teine voor.
 Saksamaa üks tuntumaid ajakirju Der Spiegel teatas, et nende ajakirjanik Claas Relotius on aastate jooksul võltsinud mitmeid intervjuusid, neid suuremas osas ise välja mõeldes. Tõe ilmsiks tulles lahkus toimetajana Der Spiegelis töötanud Relotius ametist ja tagastas ka talle antud ajakirjandusauhinnad.
 Eestis teatas tagasiastumisest haridus- ja teadusministeeriumi kantsler Tea Varrak, kelle juhtimisstiil ja personalipoliitika oli sattunud mitmete endiste ja praeguste ministeeriumiametnike terava kriitika alla.

20. detsember

 Ameerika Ühendriikides teatati, et kaitseminister James Mattis astub vastuolude tõttu president Donald Trumpiga veebruari lõpus 2019 ametist tagasi.
 Iirimaa president Michael D. Higgins allkirjastas seaduse, millega legaliseeriti esimest korda Iiri Vabariigi ajaloos abort.
 Kongo Demokraatlikus Vabariigis lükkas riigi keskvalimiskomisjon 23. detsembril toimuma pidanud üldvalimised edasi 30. detsembrile, sest riigi pealinna Kinshasa enamik hääletusmasinaid oli eelmisel nädalal süütamise tulemusel puhkenud põlengus hävinenud või kahjustatud.
 Rumeenia peaministri Viorica Dăncilă valitsus võitis parlamendis toimunud umbusaldushääletuse. Valitsuse umbusaldamist toetas 161 liiget, umbusalduse läbiminekuks oleks vaja olnud vähemalt 233 liikme toetust.
 Togos toimusid parlamendivalimised. Valitsev erakond Liit Vabariigi Eest sai ka sel korral parlamendis absoluutse enamuse, võites 59 kohta 91-liikmelises parlamendis. Valimisaktiivsus oli 60%.
 Venemaal astus Primorje krai kubernerina ametisse senine kuberneri kohusetäitja Oleg Kožemjako.

21. detsember

 Belgia kuningas Philippe I rahuldas peaminister Charles Micheli tagasiastumispalve, kuid palus tal jätkata valitsusjuhi kohusetäitjana kuni mais 2019 toimuvate parlamendivalimisteni.
 Guyana peaminister Moses Nagamootoo valitsus kaotas parlamendis toimunud umbusaldushääletuse – valitsuse umbusaldamist toetas 33, selle vastu oli 32 parlamendi liiget.
 Serbias Nišis sõitis rong otsa kooliõpilasi ja nende täiskasvanud saatjaid vedanud bussile. Õnnetuses läks buss pooleks, hukkus 5 inimest ja veel kümned said vigastada, neist 2 eluohtlikult.
 Tšehhis Karvina söekaevanduses toimunud gaasiplahvatuses hukkus vähemalt 13 kaevurit, kellest 11 olid pärit Poolast. Veel 10 kaevurit said vigastada.
 Vanuatu parlamendis toimus sama kuu jooksul teine umbusaldushääletus peaminister Charlot Salwai valitsuse vastu. Valitsuse umbusaldamist toetas 13, selle vastu oli 36 parlamendi liiget.
 Eestis otsustas Riigikohus, et tervislikel põhjustel ei ole võimalik kohtumenetlust Eesti Keskerakonna endise esimehe Edgar Savisaare üle jätkata. Varem oli samasuguse otsuse langetanud Harju Maakohus, kuid Tallinna Ringkonnakohus oli selle hiljem tühistanud. Riigikohtu otsus antud küsimuses on lõplik.

22. detsember

 Ameerika Ühendriikides seiskus osaliselt valitsusasutuste töö, kuna riigieelarves olevad vahendid on lõppenud, Ameerika Ühendriikide Kongress ei jõudnud aga tähtajaks kokkuleppele riigivõla täiendavas suurendamises.
 Indoneesia Sunda väinas asuvaid saari tabas tsunami, mille oli esile kutsunud Anak Krakatau vulkaani purse ja sellega kaasnenud 5,1-magnituudine maavärin. Jaava ja Sumatra saartel hukkus esialgsetel andmetel vähemalt 281 inimest, üle 1000 inimese sai vigastada. Hiljem tõusis hukkunute arv 429 inimeseni ja vigastatute arv ületas 1400 piiri.
 Jeemenit suures osas kontrolliva šiiitliku al-Ḩūthiyyūni liikumise täidesaatva võimu organ, Poliitiline Ülemnõukogu, pikendas oma esimehe Mahdi al-Mashati volitusi kuni 24. augustini 2019.
 Kuuba parlament kiitis ühehäälselt heaks riigi uue põhiseaduse projekti. Enne jõustumist peavad Kuuba kodanikud selle heaks kiitma ka 24. veebruaril 2019 toimuval rahvahääletusel.

23. detsember

 Ameerika Ühendriikide president Donald Trump nimetas kaitseministri kohusetäitjaks alates 1. jaanuarist Patrick Shanahani. Kuigi kaitseminister James Mattis oli teatanud kaks päeva varem oma tagasiastumisest, oli ta algselt kavatsenud ametisse jääda 2019. aasta veebruarini.
 Itaalia parlamendi ülemkoda võttis häältega 167:76 vastu uue riigieelarve, milles oli arvestatud Euroopa Komisjoni nõudega vähendada struktuurilist puudujääki. Enne jõustumist peab eelarve heaks kiitma ka parlamendi alamkoda.

24. detsember

 Iisraeli peaministri Binyamin Netanyahu valitsuskoalitsiooni kuuluvate erakondade juhid jõudsid kokkuleppele parlamendi Knesseti praeguse koosseisu laialisaatmises ja ennetähtaegsete parlamendivalimiste korraldamises 2019. aasta aprillikuus.
 Mehhikos Puebla lähistel toimunud helikopteriõnnetuses hukkus vaid 10 päeva ametis olnud Puebla osariigi kuberner Martha Erika Alonso. Lisaks temale viibis helikopteris veel neli inimest, sealhulgas kuberneri senaatorist abikaasa, kes kõik õnnetuses hukkusid.
 Pakistani endine peaminister Nawaz Sharif tunnistati süüdi talle esitatud uutes korruptsioonisüüdistustes ja talle määrati karistuseks seitse aastat vangistust. Varasemate korruptsioonisüüdistuste eest oli talle juba varem määratud karistuseks seitse aastat koduaresti ja trahv suuruses 25 miljonit USA dollarit.
 Saint Kittsi ja Nevise parlamendis kukkus läbi umbusaldushääletus peaminister Timothy Harrise valitsuse vastu.

27. detsember

 Gaboni konstitutsioonikohus tegi teatavaks oktoobrikuiste parlamendivalimiste ametlikud tulemused. Sellega lõppesid ka peaminister Emmanuel Issoze-Ngondet' valitsuse volitused.

29. detsember

 Itaalia peaminister Giuseppe Conte võitis parlamendis toimunud usaldushääletuse. Valitsust toetas 327 parlamendiliiget, vastu oli 228.

30. detsember

 Bangladeshis toimusid parlamendivalimised. Ülekaaluka võidu saavutas Awami Liiga, millele läks 259 kohta 300-liikmelises parlamendis.
 Kongo Demokraatlikus Vabariigis toimusid parlamendi- ja presidendivalimised.

Viited

 2018-12